โรงรับจำนำรับมือนาโนไฟแนนซ์
โรงรับจำนำพร้อมรับมือนาโนไฟแนนซ์ ชูดอกเบี้ยต่ำกว่า 2 เท่า ดึงดูดฐานลูกค้าเก่า
21 พ.ค. 2558

โรงรับจำนำพร้อมรับมือนาโนไฟแนนซ์ ชูดอกเบี้ยต่ำกว่า 2 เท่า ดึงดูดฐานลูกค้าเก่า 
นายสิทธิวิชญ์ ตั้งธนาเกียรติ กรรมการผู้จัดการ บริษัท ตั้งธนสิน ผู้บริหารโรงรับจำนำ อีซี่มันนี่ เปิดเผยว่า จากการที่รัฐบาลมีนโยบายการสนับสนุนให้มีการจัดตั้งนาโนไฟแนนซ์นั้น ไม่ส่งผลกระทบกับลูกค้าที่จะมาใช้บริการโรงรับจำนำ เนื่องจากวิเคราะห์แล้วว่าจะเป็นลูกค้าคนละกลุ่มกัน โดยลูกค้าที่มาใช้บริการโรงรับจำนำจะต้องมีสินทรัพย์ในการมาจำนำ และใช้เวลาการอนุมัติวงเงินไม่เกิน 5 นาที คิดอัตราดอกเบี้ยเพียง 15% ต่อปี
ขณะที่ธุรกิจนาโนไฟแนนซ์นั้น แม้ว่าลูกค้าที่มาใช้บริการขอสินเชื่อไม่จำเป็นจะต้องมีสินทรัพย์ในการค้ำประกัน แต่การพิจารณาให้สินเชื่อนั้น อาจจะใช้เวลาสักระยะหนึ่ง เพื่อที่บริษัทนาโนไฟแนนซ์จะทำวิเคราะห์สินเชื่อ รวมทั้งอัตราดอกเบี้ยปล่อยกู้สูงถึง 36% ต่อปี หรือสูงกว่าอัตราดอกเบี้ยของโรงรับจำนำกว่า 2 เท่าตัว
“ยอมรับว่าอาจจะมีลูกค้าในกลุ่มที่เคยใช้บริการโรงรับจำนำจะหันไปใช้บริการนาโนไฟแนนซ์บ้าง แต่ก็คงไม่มากนัก ซึ่งอีซี่ มันนี่ ก็เตรียมพร้อมในการขยายการให้บริการแก่ลูกค้า โดยในปีนี้บริษัทมีการขยายสาขาเพิ่มอีก 2 แห่ง ที่ จ.เชียงใหม่ และ อ.บางใหญ่ จ.นนทบุรี ทำให้มีสาขารวม 31 แห่ง” นายสิทธิวิชญ์ กล่าว
สำหรับผลการดำเนินงานไตรมาสแรกปีนี้ บริษัทมีลูกค้ามาใช้บริการเพิ่มประมาณ 20% และเฉพาะเดือน พ.ค. ซึ่งเป็นช่วงเปิดเทอมจะมีลูกค้ามาใช้บริการเพิ่มจากปกติประมาณ 30% โดยส่วนใหญ่ลูกค้าจะนำสินทรัพย์ประเภททองคำมาจำนำ
นอกจากนี้ ยังมีกลุ่มลูกค้าที่ประกอบธุรกิจส่วนตัว กลุ่มผู้ประกอบการขนาดกลางและขนาดย่อม (เอสเอ็มอี) ที่นำสินทรัพย์มาจำนำเพื่อนำเงินไปขยายธุรกิจ เช่น กลุ่มผู้ประกอบการรถตู้ ที่มีการขยายธุรกิจรวมกลุ่มกัน เพื่อไปให้บริการรับส่งพนักงานในโรงงาน นิคมอุตสาหกรรมต่างๆ และเป็นรถรับบุคลากรของโรงพยาบาล ซึ่งมีเครือข่ายรถตู้เป็น 100 คัน เป็นต้น
ทั้งนี้ ปีนี้บริษัทตั้งเป้ายอดการรับจำนำเติบโตถึง 40% จากปีก่อนที่เติบโตเพียง 20% โดยปีนี้จะมีเงินทุนหมุนเวียนของการรับจำนำ 1,500-2,000 ล้านบาท/เดือน วงเงินจำนำเฉลี่ยต่อราย 2 หมื่นบาท และสูงสุด 6.7 ล้านบาท โดยปัจจุบันกว่า 90% ของมูลค่าทรัพย์ที่มาจำนำเป็นทองคำและเพชร ที่เหลือเป็นทรัพย์อื่นๆ เช่น อุปกรณ์ไอที สมาร์ทโฟน ไอโฟน กระเป๋าและนาฬิกาแบรนด์เนม เครื่องใช้ไฟฟ้า และตุ๊กตาบลายธ์
ปัจจุบันกระทรวงการคลังได้ออกใบอนุญาตให้ผู้ประกอบการธุรกิจสินเชื่อรายย่อยเพื่อการประกอบอาชีพภายใต้การกำกับ (นาโนไฟแนนซ์) โดยมีผู้ประกอบธุรกิจที่ได้รับอนุญาตแล้ว 5 ราย คือ บริษัท เงินสด ทันใจ บริษัท ไทยเอซ แคปปิตอล บริษัท แมคคาเล กรุ๊พ บริษัท สหไพบูลย์ (2558) และบริษัท ไอร่า แอนด์ ไอฟุล โดยจะต้องดำเนินธุรกิจภายใน 1 ปี